ક્લાસિકલ ડાન્સ અને આલબમ ગીતો ગાવાની શોખીન ઇલાવેનિલ ઉર્ફે ‘ઇલા’ આમ તો એથ્લેટિક્સમાં સ્પ્રિન્ટ ક્વીન બનવા ઇચ્છતી હતી! સાઉથની છે ને! પી. ટી. ઉષાની જેમ તે સ્પ્રિન્ટ ક્વીન બનવાનાં સ્વપ્ન જોતી હતી. મેરેથોન દોડ પણ ગમે. ઇલાવેનિલનો જન્મ ભલે ફ્રેન્ચ સંસ્કૃતિ ધરાવતા પોંડિચેરીમાં વીસમી સદીને ‘ગુડ બાય’ કરતાં થયો, પણ ઉછેર અને અભ્યાસ તો ગરવી ગુર્જર ભૂમિ પર જ થયો. પ્રાથમિક શિક્ષણ અમદાવાદમાં મણિનગરની સેન્ટ બ્લાઝ સ્કૂલમાં લીધું. આ સાથે એથ્લેટિક્સમાં સ્પ્રિન્ટ અને મેરેથોન દોડ જેવી રમતોમાં ભાગ લીધો હતો. સ્પ્રિન્ટમાં તેની દોડ ખૂબ સારી હતી. આ પછી એસ.એસ.સી. અને એચ.એસ.સી.નો અભ્યાસ બોપલમાં આવેલા ગ્લોબલ મિશન – સંસ્કારધામમાં કર્યો હતો. આ સાથે મેરેથોન દોડમાં પણ તે ઝળહળી રહી હતી. હાલ તે ખાનપુરમાં આવેલી ભવન્સ આર્ટ્સ કોલેજમાં ઇંગ્લિશ લિટરેચર સાથે બી.એ.ના પ્રથમ વર્ષમાં અભ્યાસ કરી રહી છે.